FADERE (Federația asociațiilor de români din Europa) a sesizat luni Consiliul Național Pentru Combaterea Discriminării (CNCD), după ce un preot dintr-o localitatea gălățeană i-a numit pe românii din diaspora "pleavă", într-un discurs public. De asemenea, Federația cere Partiarhiei Române să precizeze dacă se delimitează de aceste declarații și să anunțe măsurile concrete luate în acest caz.

Prezent la o întâlnire culturala în localitatea Corod, preotul Ion Croitoru a mai afirmat că plecarea românilor în afara țării nu ar fi o mare pierdere pentru România pentru că cei din Diaspora ar fi oameni de proastă calitate.

”La început am ascultat un vers...Să ştiţi că nu-i adevărat deloc! Ştiţi cine pleacă? Pleava! Cei care n-au rădăcini! Cei care nu au simţit româneşte!”, a spus preotul Ion Croitoru în fața celor prezenți.

FADERE consideră inacceptabil discursul preotului, care incită la ură.

”Este inacceptabil ca fețele bisericești, care ar trebui să propovăduiască pacea și buna înțelegere între oameni, să incite în mod iresponsabil la ură și la xenofobie. Credem că rolul preoților este mai degrabă de a păstorii cu blândețe obștea, de a se îngriji de nevoile orfanilor și ale văduvelor, decât a se transforma în agitatori politici”, arată într-un comunicat FADERE.

De asemenea, președintele FADERE, Daniel Țecu, a spus că România pierde enorm din cauza plecării românilor în străinătate.

"Numărul românilor din diaspora care nu doresc să se mai întoarcă în țară este într-o creștere alarmantă, iar România pierde enorm din cauza acestui fenomen. Cea mai mare bogăție a unui popor sunt oamenii, aceasta este adevărata bogăție. Astăzi, un sfert din populație a părăsit țara. Această pierdere este mai îngrozitoare decât s-a pierdut în cele două războaie mondiale, la un loc. Din păcate, declarații necugetate și rău intenționate ca ale acestui preot, nu fac decât să adâncească și mai mult rănile deja existente", a declarat Daniel Țecu, președintele FADERE.

În afara țării locuiesc peste 5 milioane de români, potrivit Federației.

Preotul Ion Croitoru ar sluji la o parohie din comuna Liești-județul Galați .